Megtévesztően kommunikált a GymBeam, 100 milliós bírságot fizet a cég

Több jogsértést is elkövetett a GymBeam, táplálékkiegészítőket forgalmazó cég a kereskedelmi tevékenységei során – ezt állapította meg a Gazdasági Versenyhivatal (GVH). A cég kommunikációs gyakorlata nem felelt meg a szakmai gondosság követelményének: nagy számban alkalmazott olyan az egyes termékek gyógyhatására utaló állításokat, amelyek tiltottak, illetve olyan egészséggel kapcsolatos állításokat is használt, amelyek nem feleltek meg a rájuk vonatkozó speciális előírásoknak. Emellett néhány további magatartása is problémásnak bizonyult. A cég elismerte a jogsértéseket és lemondott a jogorvoslati jogáról, a GVH Versenytanácsa pedig 100 millió forint bírságot szabott ki a vállalkozásra.

A Gazdasági Versenyhivatal (GVH) 2022 végén indított versenyfelügyeleti eljárást a GymBeam s.r.o.-val és annak magyarországi leányvállalata a Gymbeam Hungary Kft.-vel szemben, mivel akkori gyanúja szerint a cég több szempontból is tisztességtelen kereskedelmi gyakorlatot folytatott a hazai fogyasztókkal szemben.

A nemzeti versenyhatóság az eljárás során megállapította, hogy a cég kereskedelmi gyakorlata valóban több ponton jogsértő volt. A vállalkozás:

a honlapján megjelenített termékleírásokban sok esetben olyan egészségre gyakorolt kedvező hatásokat, illetve gyógyhatásokat tüntetett fel, amelyek vagy nem feleltek meg a jogszabályi követelményeknek, vagy egyenesen tiltottak voltak.

május 1. és 2023. november 7. között áthúzott árak alkalmazásával, és „legjobb árak” szlogen közzétételével valótlanul azt sugallta a fogyasztóknak, hogy egyes termékeket kedvezményesen vásárolhatnak meg.

május 28-tól kezdődően, a jogszabályi előírás ellenére, nem jelenített meg egyes információkat a fogyasztói értékelések kezelésével és szűrésével kapcsolatban.

A Gazdasági Versenyhivatal Versenytanácsa a jogsértéseken felül megállapította, hogy a GymBeam kommunikációs gyakorlata összességében nem felelt meg a szakmai gondosság követelményének, mivel a cég nem biztosította, hogy ne forduljanak elő a felsorolt jogsértésekhez hasonló, nagy számú és rendszerszerű problémák. Több termék forgalmazására ráadásul úgy került sor, hogy azokat a cég nem jelentette be előzetesen az illetékes hatóságoknak.

Az eljárás során a cég együttműködött a GVH-val, elismerte a jogsértéseket, lemondott jogorvoslati jogáról és utólagos megfelelési program bevezetését is vállalta. A megfelelési program többek között egy megfelelési szabályzat kialakítását, belső oktatások tartását és az Önszabályozó Reklám Testülethez (ÖRT) való csatlakozást is magában foglalja. Mindezeket a GVH Versenytanácsa enyhítő körülményként figyelembe vette és végül 100 millió forint bírságot szabott ki a vállalkozásra.

A nemzeti versenyhatóság ezúton is felhívja a vállalkozások figyelmét arra, hogy az élelmiszerekkel kapcsolatos, tápanyag-összetételre és egészségre vonatkozó reklámállításokat az európai közösségi jog közvetlenül szabályozza. A szabályozás értelmében az élelmiszerekkel kapcsolatban csak abban az esetben szabad egészségre vonatkozó állítást tenni, amennyiben az megfelel a rendeletben meghatározott feltételeknek és szerepel a tudományos ismereteken alapuló, engedélyezett állítások tételes EU-s listáján.

Az ügy továbbá arra is rámutat, hogy megéri együttműködni a Gazdasági Versenyhivatallal. A GVH-nak nem elsődleges célja a bírságolás, ezért számos együttműködési lehetőséget kínál a vállalkozások számára. Aktív együttműködéssel az eljárások során jelentősen mérsékelhető a bírságösszeg.

Az ügy hivatali nyilvántartási száma: VJ/51/2022.

Sajtókapcsolat:

* Horváth Bálint, kommunikációs vezető
* GVH Közszolgálati kommunikációs és Külkapcsolati Iroda
* +36 20 238 6939

Eredeti tartalom: Gazdasági Versenyhivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17886/megtevesztoen-kommunikalt-a-gymbeam-100-millios-birsagot-fizet-a-ceg/